古劍歌
作者：郭祥正
朝代：宋

paragraphs: 古有名劍似秋水，龍盤虎拏焰欲起。
雞林削鐵不足言，昆吾百煉安足齒。
淬花曾瑩鸊鵜膏，掉箾卻敲鸞鳳髓。
憶昔破敵如破竹，带霜飛渡桑乾曲。
電光晝閃白日匿，魑魅走逃罔魎伏。
於今鏽澀混鉛刀，夜涼風雨青龍哭。
冰翼雲淡雪花白，血痕冷剝苔花綠。
我來拔鞘秋風前，毛髪凜凜肝膽寒。
書生無用暫掛壁，夜來虎氣騰重泉。
酒酣聞雞起欲舞，明星錯落銀河旋。
吾聞神物不終藏，豐城紫氛斗牛旁。
及時與人成大功，豈肯棄置鈍鋒鋩。
會當斬蛟深入吳潭裏，不然仗汝西域擊名王。